Klasické záhradné nožnice si vyžadujú starostlivosť. Dôvod je jednoduchý, ak chcete, aby vám nožnice dobre a dlho slúžili, je nevyhnutné, aby ste im venovali základnú údržbu. Tá spočíva v pravidelnom čistení od štiav alebo živice. Dôležité je pravidelné mazanie pružiny. Nielen pre chod nožníc, ale aj pre ochranu pred hrdzou. Používať môžete klasický olej v spreji, napr. WD-40. V praxi záhradkári neraz používajú klasický rastlinný alebo olivový olej. Sem-tam nie je na škodu premazať aj samotné čepele. Je dôležité čepele pravidelne brúsiť, nielen keď máte pocit, že sú vytupené. Ideálne je používať hladký brúsny kameň, ktorým brúsite v smere od čepele, nie smerom k nej. Brúste vždy len jedným smerom od rukoväte smerom k špičke čepele. Používať môžete špeciálne brúsky, ktoré možno zakúpiť u špecializovaných predajcov.